b'\n_START_ARTICLE_\nZastava 1300\n_START_PARAGRAPH_\nZastava 1300 (pog. trista\xc4\x8d, tristotka) je bilo vozilo vi\xc5\xa1jega srednjega razreda. Sprva so se uporabljali kot slu\xc5\xbebena vozila (ljudska milica) in vozila razli\xc4\x8dnih dr\xc5\xbeavnih podjetij. Zato je dobilo vzdevek jugoslovanski mercedes. Vozilo je bilo znano tudi kot izjemno hitro, saj ga je poganjal bencinski \xc5\xa1tirivaljnik (najvi\xc5\xa1ja hitrost najmo\xc4\x8dnej\xc5\xa1ega vozila je zna\xc5\xa1ala 155 km/h, kar je bilo za tedanje razmere hitro).\n_START_SECTION_\nZgodovina in razli\xc4\x8dice modela\n_START_PARAGRAPH_\nZastava 1300 je bila prvi\xc4\x8d predstavljena avgusta 1961 v Beogradu. Vozilo je bilo licen\xc4\x8dno izdelano po modelih Fiat 1300 (mo\xc4\x8dnej\xc5\xa1a razli\xc4\x8dica je imela oznako Fiat 1500), ki sta bili prvi\xc4\x8d predstavljeni samo pol leta prej. Razlog za hiter za\xc4\x8detek proizvodnje je bilo prenehanje izdelovanja starej\xc5\xa1ega, a tedaj \xc5\xbee zastarelega vozila Zastava 1400 BJ. Novi model je tako zadovoljil kupce ve\xc4\x8djih in presti\xc5\xbenej\xc5\xa1ih vozil in uspe\xc5\xa1no zapolnil vrzel po prenehanju proizvodnje predhodnika. Za kupce z manj denarja je bil na voljo model Zastava 750._NEWLINE_V Zastavi so sprva modele le sestavljali na osnovi dobljenih italijanskih delov, popolni prevzem proizvodnje pa je trajal pribli\xc5\xbeno desetletje. Italijanski Fiat je model 1300 kljub uspe\xc5\xa1ni prodaji kmalu (leta 1967) zamenjal z novim modelom Fiat 124, model 1500 pa s Fiatom 125. Proizvodnja v Kragujevcu pa se je \xc5\xa1e vedno nadaljevala in \xc5\xbee leta 1969 so modelu nadeli novo podobo prednje maske. V proizvodnjo je tedaj pri\xc5\xa1la razli\xc4\x8dica z bolj\xc5\xa1o notranjo opremo; poimenovali so jo Zastava 1300 Luxe. Leto kasneje so pri\xc4\x8deli z ugrajevanjem diskastih zavor na zadnjih kolesih. V tistem \xc4\x8dasu je pri\xc5\xa1el v jugoslovansko proizvodnjo tudi model z mo\xc4\x8dnej\xc5\xa1im motorjem, in sicer je imel oznako Zastava 1500. Karoserijsko so za\xc4\x8deli tudi z izdelovanjem karavanske razli\xc4\x8dice Zastava 1500 F. Zanimivo je, da je imela taka razli\xc4\x8dica povsem druga\xc4\x8den zadek kot primerljiv italijanski model (mnogim oblikovalcem se je zdel skladnej\xc5\xa1i). Vsi modeli so bili dele\xc5\xbeni nekaterih sprememb, in sicer so izgubili bo\xc4\x8dne smernike na prednjih blatnikih, zmanj\xc5\xa1ali so tudi koli\xc4\x8dino razli\xc4\x8dnih kromiranih okrasnih delov, vgrajeni so bili bolj\xc5\xa1i varnostni pasovi, dodan je bil regulator intervalnega delovanja brisalcev, nov je bil dvokro\xc5\xbeni zavorni sistem. Pomembna je tudi prestavitev ro\xc4\x8dice mehani\xc4\x8dnega \xc5\xa1tiristopenjskega menjalnika z volana na tla osrednje konzole. Leta 1976 so predstavili modela Zastava 1300 E in 1500 E (oznaka E pomeni elegant). Modeli so dobili serijsko vgrajene vzglavnike na prednjih sede\xc5\xbeih._NEWLINE_Jugoslovanska proizvodnja obeh modelov se je kon\xc4\x8dala 20. decembra 1979. Skupno je bilo v vseh letih proizvedenih nekaj \xc4\x8dez 200.000 vozil. Ve\xc4\x8dina je bila namenjena jugoslovanskih kupcem, pribli\xc5\xbeno 7.000 vozil pa je bilo izvo\xc5\xbeenih v Kolumbijo.'